CELEX: 32015D2021
Language: mt
Date: 2015-11-10 00:00:00
Title: Deċiżjoni tal-Kunsill (UE) 2015/2021 tal-10 ta' Novembru 2015 li tistabbilixxi l-pożizzjoni li għandha tittieħed f'isem l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mal-Organizzazzjoni Dinjija tal-Kummerċ

12.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/44
            
         DEĊIŻJONI TAL-KUNSILL (UE) 2015/2021
   tal-10 ta' Novembru 2015
   li tistabbilixxi l-pożizzjoni li għandha tittieħed f'isem l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mal-Organizzazzjoni Dinjija tal-Kummerċ
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91, l-Artikolu 100(2) u l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fit-13 ta' Ġunju 2007, il-Gvern tar-Repubblika tal-Liberja applika għall-adeżjoni mal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (“il-Ftehim ta' Marrakesh”) b'konformità mal-Artikolu XII ta' dak il-Ftehim.
            
         
               (2)
            
            
               Fit-18 ta' Diċembru 2007, Grupp ta' Ħidma dwar l-adeżjoni tar-Repubblika tal-Liberja ġie stabbilit sabiex jintlaħaq ftehim dwar it-termini ta' adeżjoni aċċettabbli għar-Repubblika tal-Liberja u l-Membri kollha tal-Organizzazzjoni Dinjija tal-Kummerċ (WTO).
            
         
               (3)
            
            
               Il-Kummissjoni, f'isem l-Unjoni, innegozjat għadd komprensiv ta' impenji għal impenji tal-ftuħ tas-suq min-naħa tar-Repubblika tal-Liberja li huma f'konformità mal-Linji Gwida għall-Adeżjoni tal-Pajjiżi l-Inqas Żviluppati stipulati mill-Kunsill Ġenerali tad-WTO u li jissodisfaw it-talbiet tal-Unjoni, b'kont meħud tar-relazzjonijiet kummerċjali bilaterali mar-Repubblika tal-Liberja fil-kuntest tas-Sħubija UE-AKP.
            
         
               (4)
            
            
               Dawk l-impenji huma issa inkorporati fil-Protokoll ta' Adeżjoni tar-Repubblika tal-Liberja fid-WTO (“il-Protokoll ta' Adeżjoni”).
            
         
               (5)
            
            
               L-adeżjoni mad-WTO hija mistennija li tagħti kontribut pożittiv u dejjiemi għall-proċess tar-riforma ekonomika u l-iżvilupp sostenibbli fir-Repubblika tal-Liberja.
            
         
               (6)
            
            
               Il-Protokoll ta' Adeżjoni għandu għalhekk jiġi approvat.
            
         
               (7)
            
            
               L-Artikolu XII tal-Ftehim ta' Marrakesh jistipula li t-termini tal-adeżjoni għandhom jiġu miftehmin bejn l-Istat li qed jaderixxi u d-WTO, u li l-Konferenza Ministerjali tad-WTO tapprova t-termini tal-adeżjoni min-naħa tad-WTO. L-Artikolu IV.2 ta' dak il-Ftehim jipprevedi li matul l-intervalli bejn il-laqgħat tal-Konferenza Ministerjali, il-funzjonijiet tagħha għandhom jitmexxew mill-Kunsill Ġenerali tad-WTO.
            
         
               (8)
            
            
               Huwa opportun li tiġi stabbilita l-pożizzjoni li għandha tittieħed f'isem l-Unjoni fil-Konferenza Ministerjali tad-WTO dwar l-adeżjoni tar-Repubblika tal-Liberja mad-WTO,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mal-Organizzazzjoni Dinjija tal-Kummerċ hija li tapprova l-adeżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, l-10 ta' Novembru 2015.
      
         
            Għall-Kunsill
         
         
            Il-President
         
         P. GRAMEGNA